Ngohe Aromatawai: Te noho taurite o Te Ao Māori

Paerewa Paetae Ngā Mahi a Te Rēhia 91751: Te whakamātau i ngā pūkenga toi o ngā mahi a te rēhia

Aronga: Ngā Mahi a te Rēhia 2.1B v1

Whiwhinga: 4

**Te Horopaki**

Ko tāu nā mahi he whakarite i ngā whakaaturanga poto i runga i te kaupapa o ngā ariā taurite o Te Ao Māori, pērā i te ao me te pō, te ora me te mate, te tapu me te noa.

Māu e whakatau ngā tūmomo mahi ka tūhuratia hei waihanga i ngā whakaaturanga poto, arā, he kanikani, he haka, he mahi ā-ringa/ā-tinana, arā atu. Ka whiriwhiri hoki koe i ngā taputapu, i ngā waiata, me ngā oro hei hāpai ake i tāu kaupapa.

Māu tonu e whakamātau, e whakamahi hoki ngā pūkenga toi i roto i tēnā horopaki me tēnā, kia rongo ai te wairua o te kaupapa.

Ka aromatawaingia te kounga o ngā pūkenga toi ka whakamātauhia e waihanga mai ai tā te ākonga kaupapa. Ka whakaatu tō mahi ki mua i te akomanga, ā, ka tuhia ngā huritao me ōu whakaaro ki roto i tētahi hautaka.

**Hei Mahi**

Rangahaua t/ētahi tūmomo mahi a te rēhia o Aotearoa. Tīpakohia ētahi huānga me ētahi pūkenga toi o taua tūmomo mahi hei whakamāori māu. Whakakaohia katoatia ō kitenga, me ō whakaaro mō ēnei kitenga ki tētahi hautaka, tētahi kōpaki matihiko rānei.

Tirohia ngā pūkenga whānui o ngā mahi a te rēhia hei taunaki i tō whakamāori i te horopaki kua kōwhiria. Whakaarohia ngā momo pūkenga e whakaatu ai i ngā taha rerehua kei roto i ngā mahi a te rēhia.

Arohaehaetia ngā pūkenga toi ka whakaaturia mai i roto i tāu whakaaturanga, ā, rangahaua ō kōwhiringa. Āta wetewetekia, āta arotakengia hoki ngā kōrero hei hāpai i tō mārama ki ngā pūkenga toi.

Whakamāoritia ēnei kōwhiringa āu e hāngai pū ai, e whaitake ai anō hoki ō whakamāoritanga ki roto i ētahi horopaki rerekē. Whakakaohia katoatia ēnei kōrero ki tō hautaka, ki tō kōpaki matihiko rānei hei whakaatu i to aromātai me ōu whakaaro mō ngā pūkenga kua tautohua.

Whakaarohia, ā, whakatauria ngā horopaki rerekē ka whakaatu i ngā ariā taurite o Te Ao Māori.

Whakaaturia ō whakaaturanga i mua tonu i te akomanga, i mua rānei i te pū whakaahua.

Taunakitanga: Ngā Mahi a te Rēhia 91751 Te noho taurite o Te Ao Māori

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| * Ka whakamātau i ngā pūkenga toi o ngā mahi a te rēhia i roto i tētahi kaupapa, horopaki rānei.
* Ka whakaatu i te mārama ki ngā tikanga o ngā pūkenga toi o ngā mahi a te rēhia.

*Hei tauira:**Kua rangahaua ētahi momo mahi a te rēhia nō Aotearoa me te whakamahi i ngā pūkenga toi.**Kua kitea tō te ākonga mōhio ki ngā pūkenga toi nō ngā mahi a te rēhia i roto i tōna whakaaturanga.**Kua whakamātauhia ētahi pūkenga toi i roto i ētahi horopaki rerekē.* | * Ka whakamātau i ngā pūkenga toi o ngā mahi a te rēhia kia hāngai tōtika ki tētahi kaupapa, horopaki rānei.
* Ka whakamāori i ngā tikanga o ngā pūkenga toi o ngā mahi a te rēhia.

*Hei tauira:**Kua whakamahia ngā rangahau e whānui ake ai tō te ākonga mōhiotanga ki ngā pūkenga toi.**Mārama ana te kitea tō te ākonga mōhiotanga ki ētahi o ngā pūkenga toi nō ngā mahi a te rēhia i roto i ngā hua kua puta; hei tauira, i roto i tana hautaka, i roto rānei i tana whakaaturanga.**Kua whakamāoritia ētahi huānga, ētahi pūkenga rānei o tētahi kaiwhakaari Māori, ā, kua kōrero mō ētahi o ēnei whakamāoritanga ki roto i ngā hua kua puta, arā, i roto i tana hautaka, i tana whakaaturanga rānei. Kua hāngai ngā whakamāoritanga ki ngā horopaki rerekē o ngā whakaaturanga.* | * Ka whakamātau i ngā pūkenga toi o ngā mahi a te rēhia kia hāngai, kia whaitake tonu i roto i tētahi kaupapa, horopaki rānei.
* Ka whakawhānui i ngā tikanga o ngā pūkenga toi o ngā mahi a te rēhia kia puta ai he māramatanga.

*Hei tauira:**Kua rangahaua ētahi momo mahi a te rēhia e whakawhānui ake ai tō te ākonga māramatanga ki ngā pūkenga toi.**Kua whakamāoritia ētahi huānga me ētahi pūkenga o tētahi kaiwhakaari Māori, ā, kua arotakengia ēnei whakamāoritanga ki roto i ngā hua kua puta, arā, i roto i tana hautaka, i tana whakaaturanga rānei. Kua hāngai, kua whaitake anō hoki ngā whakamāoritanga ki ngā horopaki rerekē o te whakaaturanga.**Kua whakamātauhia ētahi pūkenga toi i roto i ētahi horopaki rerekē, me te aha, kua hāngai pū, kua whaitake anō hoki aua pūkenga toi ki ngā horopaki katoa.* |